**Informatīvais ziņojums**

**"Par atļauju Tieslietu ministrijai (Tiesu administrācijai) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Tieslietu ministrijas (turpmāk – TM) padotības iestāde – Tiesu administrācija (turpmāk – TA) ir ieguvusi tiesības īstenot projektu "E-tiesiskuma inovācijas" (turpmāk – Projekts) Eiropas Komisijas (turpmāk – EK) Tieslietu direktorāta finanšu programmas "Tiesiskums 2014–2020"[[1]](#footnote-1) (turpmāk – Programma "Tiesiskums 2014–2020") atklātā konkursā Nr. JUST-JACC-EJU-AG-2018[[2]](#footnote-2) (turpmāk – Konkurss) starptautisku un nacionālu e-Tiesiskuma projektu atbalstam. TA ir Projekta īstenotājs, kas Projektu paredz īstenot nacionālā līmenī bez partneru piesaistes. Informatīvā ziņojuma sagatavošanas brīdī ir zināms, ka Projekts ir apstiprināts.

Programmā "Tiesiskums 2014–2020" ir noteikts maksimālais finansējuma apjoms, ko iespējams saņemt kā avansa maksājumu no EK. Līdz ar to Projekta ieviesējiem jāspēj līdzfinansēt ne tikai Projekta izdevumus, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc Projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis (turpmāk – PVN)) segšanai.

Saskaņā ar Programmas "Tiesiskums 2014–2020" nosacījumiem piešķirtais EK granta finansējums nepārsniedz 80 % no kopējām projekta attiecināmajām izmaksām, līdz ar to vismaz 20 % no tām nepieciešams līdzfinansēt Projekta pieteikuma iesniedzējam un tas darāms no līdzekļiem, kas vienlaikus nav ES budžeta līdzekļi.

Ņemot vērā, ka Projekta ieviešana un tā īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM (TA) uzņemties valsts budžeta ilgtermiņa saistības un īstenot Projektu, kas tiek finansēts no ārvalstu finanšu instrumenta. TM nodrošinās, ka Projekta, kuram finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiek īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par Programmu "Tiesiskums 2014–2020"**

Programma "Tiesiskums 2014–2020" izveidota 2013. gada 17. decembrī ar Eiropas Parlamenta un Padomes 2013. gada 17. decembra Regulu (ES) Nr. 1382/2013, ar ko izveido programmu "Tiesiskums 2014–2020" laikposmam no 2014. gada līdz 2020. gadam. Programma "Tiesiskums 2014–2020" ir turpinājums EK 2007.–2013. gada plānošanas perioda programmām "Civiltiesības", "Krimināltiesības" un "Narkomānijas novēršana un informēšana par narkomāniju". Programmas "Tiesiskums 2014–2020" mērķis ir radīt vienotu tiesiskuma telpu (nacionālo, ES un starptautisko tiesību normu harmonizēšana) ES, lai veicinātu tiesībaizsardzības iestāžu pieejamību un pārrobežu lietu risināšanu tiesās.

Programmas "Tiesiskums 2014–2020" ietvaros tiek atbalstīta projektu izstrāde šādās jomās:

1. tiesiskā sadarbība civillietās, tai skaitā jautājumos, kas skar ģimenes tiesības, mantošanas tiesības, komerctiesības, maksātnespēju utt.;

2. tiesiskā sadarbība krimināllietās;

3. tiesnešu un tiesu darbinieku apmācības, tai skaitā valodas un juridiskā terminoloģija, lai ES ietvaros veidotu vienotu tiesu darbības kultūru;

4. tiesu pieejamības veicināšana un noziegumos cietušo un par noziegumu izdarīšanā apsūdzēto personu tiesību aizstāvēšana tiesas procesa gaitā;

5. narkotiku izplatīšanas apkarošana (pārrobežu tiesiskā sadarbība un noziegumu prevencija).

Programmas "Tiesiskums 2014–2020" ietvaros izstrādātajiem projektiem jādod ieguldījums attiecīgās problēmas risināšanai ne tikai reģionālajā vai vietējā līmenī, bet visas Eiropas līmenī (*European added value*).

EK Programmas "Tiesiskums 2014–2020" ietvaros plāno piešķirt finansējumu 378 miljonu EUR apmērā, savukārt 2018. gada darba programmā[[3]](#footnote-3) paredzēts kopējais finansējums 46 miljonu EUR apmērā.

Programmas "Tiesiskums 2014–2020" 2018. gada darba programmas mērķis ir veicināt un atbalstīt tādu Eiropas tiesiskuma telpas darbību turpmāku attīstību un īstenošanu, kuru pamatā ir savstarpēja atzīšana un savstarpēja uzticēšanās, jo īpaši veicinot tiesu iestāžu sadarbību civillietās un krimināllietās. Tas precīzi atspoguļo prioritātes, kas noteiktas EK darba programmā 2018[[4]](#footnote-4).

Savukārt Konkursa finansējums ir 2,2 miljoni EUR. Konkursa mērķis ir veicināt efektīvu tiesu pieejamību visiem, tostarp veicināt un atbalstīt noziegumos cietušo tiesības, vienlaikus ievērojot tiesības uz aizstāvību.

**3. Informācija par Projektu**

Projekts iesniegts Programmas "Tiesiskums 2014–2020" ietvaros. Šobrīd Projekts ir apstiprināts. Projekta iesniedzējs ir TA un Projekts tiks īstenots bez partneriem.

Projektu plānots īstenot no 2019. gada oktobra līdz 2021. gada septembrim.

Projekta mērķis ir stiprināt tiesu sistēmas efektivitāti un veicināt uzticēšanos tiesām, nodrošinot iedzīvotājiem un uzņēmējiem ērtu piekļuvi to pakalpojumiem.

Projekta ietvaros tiks veikta datu apmaiņa ar Tiesu informatīvo sistēmu un Eiropas e-Tiesiskuma portālu, ieviešot Eiropas tiesu datu bāzes informācijas automatizētu apmaiņu. Eiropas tiesu datu bāzes sistēma Eiropas e-Tiesiskuma portālā ir publiski pieejama kopš 2015. gada novembra. Tā nodrošina lietotājiem vienkāršu veidu, kā noteikt kompetento tiesu vairākiem Eiropas juridiskiem instrumentiem, piemēram, Eiropas maksājuma rīkojumiem, Eiropas maza apmēra prasībām un citām lietu kategorijām. Tiks ieviesta automātiska datu apmaiņa, nodrošinot precīzu kontaktinformāciju par tiesām Latvijā, kā arī sniedzot informāciju par tiesu kompetences jomām.

Projekta vienotais aspekts ir uzlabot tiesu pieejamību ne tikai Eiropas, bet arī valsts līmenī. Tiesu pakalpojumu pieejamība ir viens no instrumentiem, kā sasniegt plašāku sabiedrību un padarīt tiesas pieejamākas sabiedrībai. Pēdējos gados Latvija ir panākusi lielu progresu tiesu pakalpojumu elektronizēšanā. Ir izstrādāts vienots tiesu e-pakalpojumu portāls https://manas.tiesas.lv/ (pieejams no 2016. gada janvāra). Portālā lietotājam draudzīgā un pārredzamā veidā tiesas e-pakalpojumi ir pieejami vienā vietā, kā arī tas pielāgots mobilo ierīču izmantošanai. Šobrīd e-pakalpojumu portāla informācija tiek rādīta tikai latviešu valodā. Taču šobrīd Latvija saskaras ar problēmu, ka interese par e-pakalpojumiem pieaug arī no nerezidentu puses. Centrālās statistikas pārvaldes dati liecina, ka 2017. gadā Latvijā iebrauca 9,9 tūkst. cilvēku (par 18,8 % vairāk nekā 2016. gadā) un 17,7 tūkst. cilvēku izbrauca no Latvijas, kas ir par 13,8 % mazāk nekā 2016. gadā. Tas nozīmē, ka ārvalstnieku skaits katru gadu palielinās un, lai nodrošinātu vienlīdzīgas tiesības uz taisnīgumu katrai personai, ir nepieciešams parādīt informāciju par tiesu sistēmu un pieejamiem e-pakalpojumiem ne tikai latviešu, bet arī angļu un vācu valodā. E-pakalpojumu izmantošana ir viena no iespējām uzsākt saziņu ar konkrētu tiesu, kā arī iegūt pirmo atzinumu par tiesu varu kopumā. Ņemot vērā iepriekš minēto, viens no Projekta sasniedzamajiem rezultātiem ir tiesu e-pakalpojumu portāla nodrošināšana angļu un vācu valodā, kā arī jau ieviesto e-pakalpojumu pārskatīšana.

Projekta ietvaros tiks organizēta arī informatīvā kampaņa ar mērķi veicināt tiesas klientus, juridisko profesiju pārstāvjus, piemēram, prokurorus, advokātus un juristus sniegt atgriezenisko saiti par vispārējo uzticību tiesu iestādēm un tiesas procesam, jo ļoti svarīgi ir nodrošināt ne tikai tiesu sniegto pakalpojumu kvalitāti, bet arī saņemt atgriezenisko saiti no tiesu apmeklētājiem par sniegto pakalpojumu kvalitāti, tiesas pieejamību un tiesu darbību kopumā. Šobrīd valsts tiesu portālā www.tiesas.lv ir pieejamas aptaujas anketas gan tiesu klientiem, gan juridisko profesiju pārstāvjiem ar mērķi sniegt viedokli par tiesu darbu kopumā, bet interese par aptaujām nav ļoti augsta, tādējādi nesniedzot priekšstatu par esošo situāciju sistēmā kopumā. Projekta ietvaros tiks popularizēta aptauju anketu pieejamība, kā arī pārskatīts to saturs, padarot aptaujas viegli aizpildāmas un maz laika prasošas, vienlaicīgi no tām iegūstot visvērtīgāko atgriezenisko saiti.

Projekta ietvaros tiks izvērtēta arī pašreizējā situācija un labā prakse tiesu pieejamības jomā un Eiropas e-tiesiskuma portāla izmantošanā. Tiks analizēta gan pašreizējā situācija, gan arī starptautiskā pieredze no ES dalībvalstīm, kurām jau ir pieredze Eiropas tiesu datu bāzes (Spānija, Austrija, Rumānija) ieviešanā, no to valstu pieredzes, kuras gatavojas ieviest Eiropas tiesu datu bāzi (Vācija, Francija, Slovēnija), kā arī organizējot pieredzes apmaiņu vizītes uz iepriekš minētajām valstīm.

Projekts, ieviešot jaunāko informāciju Eiropas e-tiesiskuma portālā un ļaujot iegūt nepieciešamo informāciju par tiesu sistēmu un pieejamiem e-pakalpojumiem vairākās valodās – latviešu, angļu un vācu, veicinās tiesu pieejamību ikvienai personai. Projekts veicinās starptautisko sadarbību e-tiesiskuma jomā, ieviešot Eiropas tiesu datu bāzi un nodrošinot tiesu e-pakalpojumu pieejamību angļu un vācu valodā.

Kopējais Projekta budžets ir 241 895 EUR, no tā ES finansējums veido 80 % jeb 193 516 EUR, bet nepieciešamais nacionālais līdzfinansējums ir 20 % jeb 48 379 EUR.

Saskaņā ar Projekta nosacījumiem EK mēneša laikā pēc Projekta līguma parakstīšanas pārskaitīs TA priekšfinansējumu 65 % apmērā jeb 125 785 EUR no ES finansējuma, savukārt 35 % jeb 67 731 EUR tiks pārskaitīti pēc Projekta gala atskaites apstiprināšanas.

Saskaņā ar EK finansēto projektu īstenošanas nosacījumiem, PVN ir neattiecināmās izmaksas. Līdz ar to, Projekta īstenošanas laikā, pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus ir nepieciešams finansējums neattiecināmo izmaksu (PVN) segšanai 42 730 EUR apmērā.

Līdz ar to kopējais plānotais TA budžets, t.sk. neattiecināmo izmaksu segšanai, Projekta ietvaros ir 284 625 EUR.

TA izdevumus veido 38 420 EUR komandējumu izdevumi (ceļš, viesnīca, dienas nauda), 65 000 EUR pakalpojuma līgumu izmaksas (esošās situācijas analīzes ziņojuma, iekļaujot starptautisko pieredzi, izstrāde, informatīvās kampaņas izstrāde), citas izmaksas 122 650 EUR, tajā skaitā, Tiesu informatīvās sistēmas pilnveide, portāla https://manas.tiesas.lv/ pilnveide, tulkošanas nodrošināšanas izmaksas, ēdināšanas izmaksas, infografiku izstrādes u.c., neparedzētie izdevumi 15 825 EUR, kā arī 42 730 EUR neattiecināmo izmaksu (PVN) segšanai par preču un pakalpojumu iegādi Projekta rezultātu ieviešanai.

|  |  |
| --- | --- |
|  | **Kopējais finansējums, EUR** |
| **EK finansējums (kopējais)** | 193 516  |
| **Nacionālais līdzfinansējums (nacionālais finansējums)** | 48 379  |
| **Priekšfinansējums (nacionālais finansējums)** | 67 731  |
| **Finansējums neattiecināmo izdevumu segšanai (nacionālais finansējums)** | 42 730  |
| **KOPĀ** | **352 356** |

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |
| --- | --- | --- | --- | --- | --- |
|  | **2019** | **2020** | **2021** | **2022** | **KOPĀ** |
| **Avansa/noslēguma maksājums** | 125 785 | 0 | 0 | 67 731 | **193 516** |
| **Attiecināmie izdevumi (EK līdzfinansējums) TA budžeta daļai** | 320 | 79814 | 113 382 | 0 | **193 516** |
| **Attiecināmie izdevumi (Nacionālais līdzfinansējums)** | 80 | 19 953 | 28 346 | 0 | **48 379** |
| **Attiecināmie izdevumi – priekšfinansējums (Nacionālais finansējums)** | 0 | 0 | 67 731 | 0 | **67 731** |
| **Neattiecināmie izdevumi (Nacionālais finansējums)** | 84 | 12 883 | 29 763 | 0 | **42 730** |

Ņemot vērā to, ka Projekta līguma noslēgšana ar EK plānota ne ātrāk par 2019. gada maija beigām, tabulā norādītās summas sadalījumā pa gadiem ir indikatīvas un var mainīties pēc līguma noslēgšanas.

Projekta īstenošanai nepieciešamais valsts budžeta līdzfinansējums, priekšfinansējums un neattiecināmās izmaksas (PVN) tiks pārdalīti no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Projekta īstenošanas un attiecināmo izmaksu apstiprināšanas EK veiks noslēguma maksājumu 67 731 EUR apmērā, kas tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, Projekta veiksmīgai īstenošanai nepieciešams:

1. atļaut TM (TA) uzņemties papildu valsts budžeta ilgtermiņa saistības par Projekta īstenošanu Programmas "Tiesiskums 2014–2020" ietvaros;

2. paredzēt, ka atbilstoši noslēgtā projekta līguma nosacījumiem nepieciešamais finansējums nacionālā līdzfinansējuma, priekšfinansējuma un neattiecināmo izmaksu (pievienotās vērtības nodoklis) segšanai tiks nodrošināts no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs

*Karlsone-Djomkina 26 458 289*

*Agnija.Karlsone-Djomkina@ta.gov.lv*

*Urtāne 67 036 848*

*Alise.Urtane@tm.gov.lv*

1. <http://eur-lex.europa.eu/legal-content/LV/TXT/HTML/?uri=CELEX:32013R1382&from=EN> [↑](#footnote-ref-1)
2. <https://ec.europa.eu/info/funding-tenders/opportunities/portal/screen/opportunities/topic-details/just-jacc-eju-ag-2018> [↑](#footnote-ref-2)
3. <http://ec.europa.eu/research/participants/data/ref/other_eu_prog/justice/wp/justice-awp-2018_en.pdf> [↑](#footnote-ref-3)
4. <https://ec.europa.eu/info/sites/info/files/cwp_2018_en.pdf> [↑](#footnote-ref-4)